**Приозерск қаласы №2 жалпы білім беретін мектебі жанындағы «Балдаурен» жазғы лагері жұмысының қорытынды есебі (01.06–27.06.2025)**

Жазғы демалыс уақытында оқушылардың бос уақытын тиімді ұйымдастыру, олардың денсаулығын нығайту және шығармашылық қабілеттерін дамыту мақсатында 2025 жылдың 1–27 маусымы аралығында «Балдаурен» жазғы сауықтыру лагері өз жұмысын жүргізді. Әр күнге арналған тақырыптық іс-шаралар жоспары бойынша балалар түрлі бағыттағы танымдық, спорттық, шығармашылық және патриоттық іс-шараларға белсене қатысты.

Негізгі бағыттар бойынша өткізілген іс-шаралар:

**1 маусым** – Халықаралық балаларды қорғау күні

Лагерь салтанатты түрде ашылды. Балаларға арналған қауіпсіздік ережелері таныстырылып, «Ана, әке, мен – бақытты отбасым» сурет байқауы өтті. Медициналық тексеріс жүргізіліп, тазалық туралы түсіндіру жұмыстары ұйымдастырылды.

**2 маусым** – Қонақжайлылық күні

«Қауіпсіз жаз» ережелері түсіндірілді. Балалар түрлі ұжымдық ойындарға қатысып, жалпы лагерьлік флешмоб ұйымдастырылды.

3 маусым – Ойын және ойыншықтар күні

«Ойыншықты тап» ойыны мен ертегі кейіпкерлерімен көңілді старттар балалардың ерекше қызығушылығын тудырды.

**4 маусым** – Мемлекеттік рәміздер күні

«Мемлекеттік рәміздер – елдің негізі» тақырыбында сынып сағаты, викторина және патриоттық әндер фестивалі өткізілді.

**5 маусым** – Жол қозғалысы ережелері күні

Оқушыларға «Қауіпсіздік әліппесі» таныстырылып, «ЖҚЕ» дидактикалық ойыны ұйымдастырылды.

**9 маусым** – Денсаулық күні

Ребустар мен сөзжұмбақтар шешіліп, қозғалмалы ойындар мен серуен ұйымдастырылды.

**10 маусым –** «Знайка және Почемучка» күні

«Ақылды жігіттер мен ақылды қыздарға» арналған викторина және қалалық кітапханаға саяхат өтті.

**11 маусым–** «Мисс және Мистер жаз – 2025»

Шығармашылық байқау мен «Есірткісіз болашақ» сурет байқауы өткізілді.

**12 маусым** – Таланттар күні

«Алло! Біз таланттарды іздейміз» атты байқау мен шығармашылық орталыққа саяхат ұйымдастырылды.

**13 маусым** – Жасыл планета және Әкелер күні

Балалар табиғатты қорғау, зиянды жәндіктерден сақтану, табиғи материалдардан бұйымдар жасау сынды тапсырмалар орындады. Сонымен қатар, «Менің әкем – ең жақсы!» сурет байқауы, викторина, мультфильм және презентациялар өтті.

**16 маусым** – Джунгли қоңырауы

Балалар орман ережелерімен танысып, жануарлар туралы викторина, ойындар өткізілді.

**17 маусым** – Астана күні

«Астана күні» викторинасы, сурет байқауы, мектеп мұражайына саяхат және нашақорлықтың салдары жайлы тренинг өтті.

**18 маусым –** Ертегі сөрелері

«Мұстан кемпір қонақта» викторинасы, орман эстафетасы мен тіс гигиенасы туралы әңгіме ұйымдастырылды.

**19 маусым** – Қалама, менің сүйіктім

Қаланың көрікті жерлеріне саяхат, ұлттық ойындар және МЧС мамандарымен кездесу өтті.

**20 маусым** – Детектив күні

Жәндіктер шағуына алғашқы көмек, суда қауіпсіздік ережелері түсіндірілді. «О, спорт – сен өмірсің» сурет байқауы өтті.

23 маусым – Рекордтар күні

Гиннестің рекордтар кітабымен танысып, «Ғажайып батырлар» ойын бағдарламасы және «Домбыра ішегі» атты музыкалық көрме өткізілді.

**24 маусым** – Гүлдер күні

«Күмбірле күй – домбыра» ақпарат алмасу сағаты мен «Цветик-семицветик» ойыны, жеуге жарамды/жарамсыз өнімдер туралы ойындар өткізілді.

**25 маусым** – Мамандықтар әлемі

Шаш үлгісі байқауы, мамандықтар туралы ақпараттар, ашық ауадағы ойындар және «Домбыра – асыл мұра» сұрақ-жауап сағаты өткізілді.

**26 маусым** – «Керемет жаз!» күні

«Планетаны қорғайық» ойын бағдарламасы, көлге саяхат және «Қазағымның қазынасы – домбыра» атты зияткерлік шоу ұйымдастырылды.

**27 маусым** – Лагерьдің салтанатты жабылуы

Балалар дайындаған өнерлер көрсетілді. Шара соңында балаларға банан мен шырын таратылып, жазғы маусым жылы естеліктермен қорытындыланды.

Барлық іс-шаралар оқушылардың жас ерекшеліктеріне сай ұйымдастырылып, лагерь тәрбиеленушілерінің ой-өрісін кеңейтіп, оларды белсенділікке, достыққа, отансүйгіштікке тәрбиеледі.

«Балдаурен» жазғы лагері балалар үшін тек демалыс емес, сонымен қатар таным мен тәрбиенің, достық пен шығармашылықтың алаңына айналды. Әрбір күн ерекше көңіл-күй мен жаңа әсер сыйлады. Балалар табиғатты қорғауды, денсаулықты сақтауды, мәдени мұраларды құрметтеуді, командалық жұмыс пен достықты бағалауды үйренді.